钦定古今图书集成/明伦汇编/氏族典/第236卷 > 张弘策
## 钦定古今图书集成/明伦汇编/氏族典/第236卷 > 张弘策

按《梁书张弘策传》，“弘策，字真简，范阳方城人，文献皇
后之从父弟也。幼以孝闻，遭母忧，几至灭性。兄弟友
爱，不忍暂离，虽各有室，常同卧起，世比之姜肱兄弟。
起家齐邵陵王国常侍，迁奉朝请，西中郎江夏王行
参军。弘策与高祖年相辈，幼见亲狎，恒随高祖游处。
建武末，弘策从高祖宿，酒酣，语及时事，高祖曰：‘梁楚
间当有英雄兴’。”弘策曰：“英雄今何在？”高祖笑曰：“安知
非仆？”弘策起曰：“今夜之言，是天意也，请定君臣之分。”
高祖曰：“舅欲效邓晨乎？”是冬，魏军寇新野，高祖将兵
为援，弘策从行。五年秋，高祖为雍州刺史，表弘策为
录事参军，带襄阳令。高祖睹海内方乱，有匡济之心，
密为储备。谋猷所及，唯弘策而已。义师起，以弘策为
辅国将军、军主，领万人，督后部军事。西台建，为步兵
校尉，迁车骑谘议参军。及郢城平，乘势长驱，直指京
邑。凡矶浦村落，军行宿次，立顿处所，弘策逆为图测，
皆在目中。高祖入顿石头城，弘策屯门禁卫。城平，遣
弘策入清宫，封检府库。迁卫尉卿，加给事中。天监初，
加散骑常侍、洮阳县侯。东昏馀党作乱，烧神虎门、总
章观，入卫尉府。弘策方救火，盗潜后害之，时年四十
七。谥曰愍。子缅嗣。